Document ID: /roh_data/filtered/fineweb-2-filterrobots_roh.jsonl.gz/55192

La stad ha cumenzà, en tudestg sa numna il mais ch'ha cumenzà «Heumonat». Grazia al bel num sursilvan fanadur vesan era ils Rumantschs da tschels idioms spert, che far fain è per ils purs l'activitad principala en questa perioda da l'onn. L'erva setgentada aveva dentant tar nus plirs nums sco fain da chasa, fain giraun, fain bastard, fain da culm, fain da munt ed ultra da quels enfin oz il rasdiv ed en tschertas regiuns perfin il tersiel. Che quella activitad era essenziala, mussan expressiuns sco «Chi chi jascha mais da fain mangless gnir rot la rain» documentada per Vnà u la constataziun laconica «Chi fa fain fa bain».